“Ek het geweet my kind is dood”Theony Brits. Foto: Verskaf Theony se ma, Theresa, het aan Maroela Media gesê dat May gisteraand vir Theony by hul huis in Wolmaransstad in Noordwes kom oplaai het. “Toe ek van die werk af by die huis kom, het ek haar gebel en sy het gesê sy is saam met hom (May) by die vliegveld.” Brits sê sy het omstreeks 18:00 vir Theony ŉ boodskap gestuur waarop sy geantwoord het sy is op pad huis toe. “Toe sy teen 18:30 nog nie by die huis was nie het ek haar probeer bel en sy het nie geantwoord nie.” Brits het na die vliegveld langs Wolmaransstad-hospitaal gery waar sy op die grutoneel afgekom het. “Ek het geweet my kind is dood. Ek het met haar hospitaal toe gejaag…mens bly steeds hoop, maar ek het geweet dit is verby.” Theony was reeds dood. May is ook na die hospitaal gehaas waar hy kort na sy aankoms dood verklaar is. Brits sê haar dogter en May het nie ŉ stormagtige verhouding gehad nie maar dat sy dit nogtans wou beëindig aangesien hy ver gewerk het en baie naweke nie huis toe gekom het nie. “Niemand het dit van hom verwag nie. Hy was saggeaard. Ek dink nie hy kon aanvaar dat sy wou aanbeweeg nie.” Theony was ŉ matriekleerling aan die Hoërskool Wolmaransstad. Sy word oorleef deur haar pa, Hannes, haar ma en haar broer Herman (14). ŉ Polisiewoordvoerder, kapt. Adele Myburgh, het bevestig dat die polisie die saak ondersoek.